b'\n_START_ARTICLE_\nAlkaloidi rauvolfije\n_START_PARAGRAPH_\nAlkaloidi rauvolfije so skupina u\xc4\x8dinkovin za zni\xc5\xbeevanje povi\xc5\xa1anega krvnega tlaka in pomirjanje._NEWLINE_Gre za alkaloide iz rastline Rauwolfia serpentina. Njihov u\xc4\x8dinek na zni\xc5\xbeevanje krvnega tlaka so odkrili leta 1933. Rastlina izhaja iz Indije, kjer so jo v tradicionalni medicini sicer uporabljali \xc5\xbee pred stoletji pri zdravljenju psihi\xc4\x8dnih in motori\xc4\x8dnih motenj osrednjega \xc5\xbeiv\xc4\x8devja (bo\xc5\xbejast, tesnobnost, mani\xc4\x8dne motnje ...), na podro\xc4\x8dju hipertenzije pa ni bila prepoznana. Zanimanje za to rastlino pri zdravljenju povi\xc5\xa1anega krvnega tlaka se je za\xc4\x8delo ve\xc4\x8dati \xc5\xa1ele v 5. in 6. desetletju prej\xc5\xa1njega stoletja. Poleg hipotenzivnega u\xc4\x8dinka povzro\xc4\x8da tudi bradikardijo (upo\xc4\x8dasnjeno bitje srca) in sedacijo._NEWLINE_Korenina rauvolfije vsebuje ve\xc4\x8d kot 20 alkaloidov. V kliniki se uporablja zlasti reserpin.'